作者:皮日休
標題:太湖詩：石板
內容:翠石數百步，如板漂不流。空疑水妃意，浮出青玉洲。中若瑩龍劍，外唯疊蛇矛。狂波忽然死，浩氣清且浮。似將翠黛色，抹破太湖秋。安得三五夕，攜酒棹扁舟。召取月夫人，嘯歌於上頭。又恐霄景闊，虛皇拜仙侯。欲建九錫碑，當立十二樓。瓊文忽然下，石板誰能留。此事少知者，唯應波上鷗。